Covid-19-pasiënt in Gauteng ‘kritiek’Angsbevange inwoners van Marokko ná ‘n sterfte weens Covid-19 hier aangemeld is. (Foto: AP/Mosa’ab Elshamy) Een van die pasiënte wat in Gauteng positief getoets is vir die koronavirus, of Covid-19, is in ŉ kritieke toestand. Só het die Gautengse departement van gesondheid Woensdagaand aangekondig. Altesaam 13 gevalle van die koronavirus is sedert verlede week in Suid-Afrika aangemeld. Vier van dié is in die Gauteng-provinsie. Die pasiënte is ŉ 33-jarige vrou wat saam met die toergroep na Italië gereis en aan die begin van die maand teruggekeer het, ŉ egpaar van 34 en 33 jaar oud wat na Duitsland gereis het, en ŉ 57-jarige man wat ook na Italië gereis en Maandag teruggekeer het. Dit is nie bekend watter een van dié pasiënte in ŉ kritieke toestand is nie. Die res van die gevalle is in die Wes-Kaap (1) en KwaZulu-Natal (8). Teen Woensdag is minstens 3 642 Suid-Afrikaners vir Covid-19 getoets. Meer as 115 000 mense wêreldwyd is gediagnoseer met die virus en 4 200 oorlede sedert die virus in Desember in China uitgebreek het. Intussen is die vyfde geval van Covid-19 in Marokko aangemeld. Een van dié pasiënte is ook onlangs dood weens die virus. Volgens Marokko se departement van gesondheid was die pasiënt 89 jaar oud en het aan lugweginfeksie en hartversaking gely. Dit is die tweede sterfte weens die virus in Noord-Afrika. Die ander geval was ŉ 60-jarige Duitse toeris in Egipte, wat glo geweier het om in kwarantyn geplaas te word. Marokko het nou alle vlugte na en van Italië en Beijing opgeskort. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.